Papersnake/gushiwen huggingface dataset:
寄孙山人
储光羲（唐代）

新林二月孤舟还，水满清江花满山。

借问故园隐君子，时时来往住人间。
过鼎澧
胡寅（宋代）

沅澧春风拂马鞭，客愁何事四无边。
於今榛棘三州地，自昔坻京百姓天。
安得鸣鸡连比屋，空余归雁落平川。
一觞莫酹怀沙魄，且对桃红李白传。
宿神龟招李二十八冯十七
韩愈（唐代）

荒山野水照斜晖，啄雪寒鸦趁始飞。

夜宿驿亭愁不睡，幸来相就盖征衣。
鄂州南楼书事
黄庭坚（宋代）

四顾山光接水光，凭栏十里芰荷香。
清风明月无人管，并作南楼一味凉。
念奴娇·断虹霁雨
黄庭坚（宋代）

八月十七日，同诸生步自永安城楼，过张宽夫园待月。偶有名酒，因以金荷酌众客。客有孙彦立，善吹笛。援笔作乐府长短句，文不加点。

断虹霁雨，净秋空，山染修眉新绿。桂影扶疏，谁便道，今夕清辉不足？万里青天，姮娥何处，驾此一轮玉。寒光零乱，为谁偏照醽醁？
年少从我追游，晚凉幽径，绕张园森木。共倒金荷，家万里，难得尊前相属。老子平生，江南江北，最爱临风曲。孙郎微笑，坐来声喷霜竹。(风曲 一作：临风笛)
知歌行
四锡（宋代）

晓月苍苍向烟灭，朝阳焰焰明丹阙。
杜鹃催促踟躅开，鶗鴂芳草歇。
芳春苦不为君留，古人劝君秉烛游。
愿与松乔弄云月，紫泥仙海鸾皇洲。
雨中过麻姑山简董使君王司理
林大春（明代）

晓色苍茫源口雨，仙山幽兴杳难乘。金丹怅望空排雾，玉液曾难可似冰。

最爱颜公书独古，欲陪谢老赋何能。高秋肯为投车出，多病无妨策马登。
白马篇
刘因（元代）

白马谁家子？翩翩秋隼飞。袖中老蛟鸣，走击秦会之。

事去欲名老，自言臣姓施。二十从军行，三十始来归。

矫首望八荒，功业无可为。将身弭大患，报效或在兹。

岂不知非分，常恐负所期。非干复雠怨，不为酬恩思。

伟哉八尺躯，胆志世所希。惜此博浪气，不遇黄石师。

代天出威福，国柄谁当持？匹夫赫斯怒，时事亦堪悲。
恭和李门先生大人甲辰1904元旦瑶韵
蔡国琳（清代）

令序逢元日，仁风沛紫宸。
有生同贺岁，无物不含春。
政懋纯良绩，公原社稷臣。
文明新气象，惠及海南民。
西江月·山色不随春老
吴儆（宋代）

山色不随春老，竹枝长向人新。桃蹊李径已成阴。深院莺啼人桃。
尘世白驹过隙，人情苍狗浮云。不须计较谩劳神。且恁随缘任连。
咏梅 其四
陈亮（宋代）

疏枝横玉瘦，小萼点珠光。一朵忽先发，百花皆后香。

欲传春信息，不怕雪埋藏。玉笛休三弄，东君政主张。
鹊桥仙（八月二十八日寿唐子才）
管鉴（宋代）

中秋过了，重阳将近，正是一年佳处。枨黄橘绿总寻常，看丹桂、余香再吐。胸中星斗，笔端风雨，定约蟾宫高步。赐袍归带御炉薰，共岁岁、斑衣戏舞。
秋热
白玉蟾（宋代）

槐窗过两顷雨，竹榻无一张凉。
风揭莲花白起，月筛桂子黄香。
和姜总管感秋七首 其四
虞俦（宋代）

柏寺官联谬，萍踪宦海浮。向来苕霅梦，罪我亦春秋。
蝶恋花（拉朝宗小饮）
欧阳澈（宋代）

红叶飘风秋欲暮。送目层楼，帘卷西山雨。解榻聚宾挥玉尘。风卷只欠王夷甫。

质剑为公沽绿醑。涤濯吟魂，拟摘黄花句。醉眼瞢腾携手处。谢池风月谁分付。
游熙六年端午帖子词·皇帝合六首
崔敦诗（宋代）

避暑深宫消永昼，函风广殿起凉秋。
宸心未惬高明适，志在山东二百州。
清心堂为余宰题
程应申（宋代）

灵台元自与天通，一点尘飞失太空。
六凿尔时俱偃息，八窗何处不玲珑。
公田有秫犹难色，暮夜无金即直躬。
要识此中清入妙，也忘堂上古丝桐。
和元九与吕二同宿话旧感赠
白居易（唐代）

见君新赠吕君诗，忆得同年行乐时。争入杏园齐马首，

潜过柳乐斗蛾眉。八人云散俱游宦，七度花开尽别离。

闻道秋娘犹且在，至今时复问微之。
建宁郡斋
刘子寰（宋代）

鸣禽依约似山家，只欠园林好物华。城角日高春寂寂，小庭行遍拾桐花。
和黄充小雪
陈师道（宋代）

度腊侵春亦未迟，纷纷款款意犹微。
沾衣带润元无见，著物还消不待曦。
剩欲打窗连夜听，未须迷雁断行飞。
老年才尽无新语，只欲烦君急手挥。
咏史下·夏侯玄
陈普（宋代）

一日天诛正始余，百年曹马两丘墟。
景王似见铜驼祸，究极根源杀太初。
谢灵运诗云中为天地物今成鄙夫有取以为韵遣兴作十章兼寄云叟 其四
李彭（宋代）

曩时阮步兵，埋照每沉醉。是身托曲蘖，真若有所避。

谁知名教中，固自多乐地。花气杂和风，相我曲肱睡。
圣俞惠诗复以二章为谢 其二
司马光（宋代）

我得圣俞诗，于家果何如。留为子孙宝，胜有千年珠。
四绝呈周月湖
王奕（元代）

丸中日月妙推移，才过三千六百朞。
霁月光风无尽藏，不应便黑小圈儿。
春残
张玉娘（宋代）

帘外落花万点，枝头啼鸟一声。唤转枕边春梦，倚阑终日凝情。
海南百果相续多中土所无纪以绝句 其五
陈宝琛（清代）

木瓜无十年，一岁种便实。饤之晶盘中，黄蜡酿成蜜。
论项
贾似道（宋代）

紧隘花班项，无毛黑漆光。
纵有完颜勇，终须受祸殃。
赠严黎二师
赵蕃（宋代）

往者闻三益，今焉欠一夔。
寄诗曾并达，得报乃相遗。
自说斯人死，尤怀一见思。
高楼虽物外，好句必天涯。
渺渺烟霞趣，萧萧蔬筍姿。
遍参真已悟，换骨久其时。
以彼大成就，而余深惑疑。
刀圭如乞与，瓶锡讵难随。
自居剡源少遇乐岁辛巳之秋山田可拟上熟吾贫庶几得少安乎乃和渊明贫不七首与邻人歌而乐之 其一
戴表元（宋代）

贫贱如故旧，少壮即相依。中心不敢厌，但觉少光辉。

向来乘时不，亦有能奋飞。一朝权势歇，欲退无所归。

不如行其素，辛苦耐寒饥。人生系天运，何用发深悲。
送张郎中赴睦州
李频（唐代）

青山复渌水，想入富春西。夹岸清猿去，中流白日低。

美兼华省出，荣共故乡齐。贱子遥攀送，归心逐马蹄。
冬日渡彭蠡过庐山下
盛符升（明代）

几经湓浦惜幽寻，重向宫亭望远岑。云卧石门思北涧，花开莲社忆东林。

三人一笑谁宾主，五老千秋自古今。惆怅吾衰劳梦想，几人游迹未销沉。
闻司空侍郎讣音
徐夤（唐代）

园绮生虽逢汉室，巢由死不谒尧阶。

夫君殁去何人葬，合取夷齐隐处埋。
清平乐（赋木犀词）
辛弃疾（宋代）

月明秋晓。翠盖团团好。碎剪黄金教恁小。都著叶儿遮了。

折来休似年时。小窗能有高低。无顿许多香处，只消三两枝儿。
灵岩禅室子冲兴甫夜饮大醉
于慎行（明代）

对酒不能醉，明星已在天。放歌知爱客，纵饮是逃禅。

世事惊心后，时才屈指边。乾坤吾党在，把臂意茫然。
客中秋感
周之瑛（清代）

无端作客此淹留，触绪能消万斛愁。乡思望圆三度月，砧声凉送一城秋。

粮空宜学餐霞去，书富犹堪负笈游。聚散年来类萍梗，何时听唱大刀头。
夏日避兵西山有感
童珮（明代）

家国遭多难，干戈道路将。
深山独流落，长夏亦凄凉。
饭拾空林橡，炊依废寺香。
时愁豹虎到，落日掩门荒。
用元韵答汪广文
王炎（宋代）

十丈花开玉井峰，藤萝亦附灌木丛。
可怜浮食不根着，南北羁木如燕鸿。
倦飞欲返返未得，梦魂时绕三径松。
故人相见发孤笑，执热一濯清穆风。
小倾家酿歌骊驹，有怀未吐行匆匆。
山寒不开北枝梅，地远谁树南荆枫。
欲谈此意无为领，拨灰消尽麒麟红。
未免随俗且折腰，薄以今古浇其胸。
六经之泽溉万世，譬如畦稻宵露蒙。
陈言有味可涵泳，环堵差胜朝市中。
退之一赋吾未许，二禽雅意岂愿笼。
乘轩执圭何有哉。日光熠熠尘飞空。
由来贤达多下位，高原不解生芙蓉。
龙鱼仙伯妙此理，垂云小憇来儒宫。
洞庭湘山入诗句，借与光彩胜赮虹。
百闻不及一见面，独对霜月搔飞蓬。
清光何事亦多阙，试为问之修月翁。
菊花
高翥（宋代）

白白黄黄自岁寒，诗人但作菊花看。
牡丹茉莉非吾事，自是时人被眼瞒。
蜀郡范公景仁挽词三首 其三
范纯仁（宋代）

新阡近箕颍，故国远岷峨。禁从同侪少，门风吉士多。

笑言如昨梦，身世逐颓波。唯有高名在，千年不可磨。
送范景仁游洛中
苏轼（宋代）

小人真闇事，闲退岂公难。
道大吾何病，言深听者寒。
忧时虽早白，住世有还丹。
得酒相逢乐，无心所遇安。
去年行万里，蜀路走千盘。
投老身弥健，登山意未阑。
西游为樱笋，东道尽鹓鸾。
杖履携儿去，园亭借客看。
折花斑竹寺，弄水石楼滩。
鬻马衰怜白，惊雷怯笑韩。
藓书标洞府，松盖偃天坛。
试与刘夫子，重寻靖长官。
粹老使君前被召约往它山谒善政侯祠既不果以书见抵谓可叹惜并示广德湖新记因成长句奉寄
舒亶（宋代）

长江衮衮西南流，秋水时至狂不收。大浪似屋山欲浮，王侯神智禹所啾。

万鬼琢玉它山幽，梅梁赑屃卧龙虬。咄嗟湍骇就敛揫，巨灵缩手愚公羞。

障成十里沙中洲，支分股引听所求。赤旱稽浸民不忧，那得虫蝗随督邮。

污邪瓯窭满车篝，斯民饱煖何以酬。庙貌突兀寒溪头，岁岁鸡黍祠春秋。

老农击鼓稚子讴，当时人物纷雁鸥。岂无鼎食腰金俦，朽骨往往空蒿丘。

姓名几复人间留，唯侯施惠膏如油。江声浩浩风飂飂，千古不见使人愁。

拔俗万丈山标崷，使君不减裴商州。下车百蠹随锄耰，一笑四境无疮疣。

天闲老步须骅骝，已闻归作金华游。钦贤访古意未休，画船载酒岸鸣驺。

约我与往置脯馐，冠盖纷纷暇莫偷。搔首怅望情绸缪，我问使君亦何尤。

西湖万顷蛟龙湫，几年荒茀今则脩。鼛鼓弗胜财不掊，长堤岌嶪高岑楼。

写有浍兮荡有沟，馀波北注引漕舟。

桑麻被野禾连畴，鹤鹤白鸟杂游鯈。菰蒲菱芡厌采搜，柳杨成幄荫道周。

耕渔呼歌羸病瘳，使君之赐侯可侔。天边旌旆看悠悠，父老雪涕争攀辀。

地僻借恂恨无由，高文摛秀春华抽。丰碑崒嵂镵银钩，千年空此留海陬。

君知此日思君不，还如今日人思侯。
将至溧阳示宗父
赵蕃（宋代）

玉聚梅花殊未开，不妨烟雨雪飞来。
仆夫怪我行何速，要趁佳时同一杯。
唐多令 其二 连雨台中卧病作
林朝崧（清代）

两细又风斜，小庭开槿花。问高楼，燕子谁家？可惜谢池春草色，尽分付，与鸣蛙。

往事一咨嗟，病加愁更加。悄愔愔，自掩窗纱。白日相思空做梦，谁念我，老天涯。
寄陈鲁山正字
陆游（宋代）

平生交游中，陈子我所敬。
似犹似豪举，晚乃抱渊静。
独观心地似，皎若虚室镜。
人知自渠事，道行君有命。
青衫二十年，老色上须鬓。
偶然预收召，瘦马趁朝请。
退食辄杜门，不省求捷径。
似闻石渠书，雌黄久未定。
丁字犹恨曲，朋字竟须正。
愿君试思之，鱼鲁何足订。
早春雪中
戎昱（唐代）

阴云万里昼漫漫，愁坐关心事几般。

为报春风休下雪，柳条初放不禁寒。
南楼令（题聚仙图）
张炎（宋代）

曾记宴蓬壶。寻思认得无。醉归来、事已模糊。忽对画图如梦寐，又因甚、下清都。

拍手笑相呼。应书缩地符。恐人间、天上同途。隔水一声何处笛，正月满、洞庭湖。
吴中好风景二首
白居易（唐代）

吴中好风景，八月如三月。水荇叶仍香，木莲花未歇。

海天微雨散，江郭纤埃灭。暑退衣服干，潮生船舫活。

两衙渐多暇，亭午初无热。骑吏语使君，正是游时节。

吴中好风景，风景无朝暮。晓色万家烟，秋声八月树。

舟移管弦动，桥拥旌旗驻。改号齐云楼，重开武丘路。

况当丰岁熟，好是欢游处。州民劝使君，且莫抛官去。
高宗郊祀前庙朝享太庙三十首
真宗（宋代）

盛德岂功，一祖六宗。
钦翼燕诒，社享是崇。
万意齐精，假斋惟恭。
率礼周旋，福禄来同。
次韵和真长四季牧童
黄庶（宋代）

怯雨宜晴不识愁，去随青草牧春牛。
无人古路歌兼笑，归去山花插满头。
郴州祈雨
韩愈（唐代）

乞雨女郎魂，炰羞洁且繁。庙开鼯鼠叫，神降越巫言。

旱气期销荡，阴官想骏奔。行看五马入，萧飒已随轩。
辰阳道中赋得山溪如画
黄公辅（明代）

造物天然一幅缣，溪流山峙画图兼。溪环山涧清音发，山挂溪云翠色添。

摩诘不须天巧弄，恺之那用彩毫拈。千峰万壑看难尽，时有花香两袖黏。
故绛城
司马光（宋代）

文公恢霸略，征讨辅周衰。
奕世为盟主，诸侯听会期。
山河表里在，朝市古今移。
欲访祁篪处，乡人亦不知。
离苏州回寄太守袁起岩郎中
张镃（宋代）

吴中佳地旧长洲，来往空回信宿留。
泰伯庙存那暇问，丽姓乡近未曾游。
诗翁燕坐迎香阁，閒客归乘钓月舟。
想见名章已成集，韦郎何得擅苏州。
和郭仲荣郡城秋望
朱自牧（元代）

城高野阔思何穷，人在西风一笛中。楼影不摇溪水净，舂声相答暮山空。

海天引望能供碧，霜树禁秋更倚红。回首客魂招不得，莼鲈归兴满江东。
十分吟
邵雍（宋代）

所谓十分人，须有十分真。
非为能写字，非谓能为文。
非谓眉目秀，非谓衣服新。
欲行人世上，直须先了身。
上广东运副马少卿寿十口号
曾丰（宋代）

寿星瑞世现光明，俄转桐江作客星。
千载严陵后身出，风标气概两亭亭。
水帘洞
张国衡（宋代）

洞口鲛绡薄，山心玉蕊浮。
残云挂练影，新月下空钩。
白鹤仙人去，苍苔石磴幽。
奇踪看不倦，旬日为淹留。
大浆岭
陈淳（宋代）

大浆陟降几千层，积雪朝来错去程。
溜石琼花新琢就，平田玉去恰尘成。
不嫌冻气侵肌栗，最爱清姿照胆明。
聊把杖头敲击处，那忘疲苶旅中情。
禹穴二首 其二
王渐逵（明代）

东海南海朝宗地，出震见离帝之机。圣人自喜文明会，舜向苍梧禹会稽。
己丑除夜
谢翱（宋代）

鬓丝残雪影，况复在尘埃。暮色随钟尽，年光逐水来。

邻逋灯下索，乡梦戍边回。明日听春雨，渡江登越台。
荷花
胡宿（宋代）

露夕仙葩卷，风晨宝艳开。妖漦夏庭出，祸水汉宫来。

玉冷埋秋骨，珠寒敛夜胎。河分龙浪灌，月借蕊渊栽。

神袜能凌水，仙裾不惹埃。文鱼才可戏，鸩鸟莫为媒。

却死熬香釜，延年刻寿杯。息妫今不语，犹尚怨荆台。
留题友人郊居
夏竦（宋代）

卜筑远朝市，著书成岁功。
长云覆孤木，古道满清风。
地胜花房异，山灵雨气通。
纶巾不可恋，鹤版下关东。
题垂云亭
沈辽（宋代）

老师有意出人间，便学垂云也未闲。带雨有时归北岭，随风依旧过南山。
花庵诗寄邵尧夫
司马光（宋代）

自然天物胜人为，万叶无风绿四垂。
犹恨簪绅未离俗，荷衣蕙带始相宜。
晚风
彭汝砺（宋代）

南北东西万里通，往来长与水无穷。役心一日空隋力，馀泽千无谢禹功。

满道柳阴低翠幄，夹堤桥影卧长虹。乐游不及先生快，坐看千航起晚风。
题赵干江行初雪图
李弥逊（宋代）

瓜步西头水拍天，白鸥波上寄长年。
个中认得江南手，十里黄芦雪打船。
答何君表感古冢
黄庭坚（宋代）

墨头万虫地上行，大钧钜冶之化生。
反复生没如车轸，直与岁月为将迎。
至人独解诸物撄，链神含嚼太和精。
不取造化相经营，三天八景遂飞升。
何郎少年毛骨清，天机纯粹气坦平。
子有青简当刊名，应知链修未易成。
一世危脆无坚凝，外慕掩袭真气零。
朝花薄莫不能荣，琳官金书有丹经。
胡不还魂游黄庭，何为临冢惋枯形，使予丹元童子惊。
春集僧舍一首
苏籀（宋代）

绣川藻野衒嫣姝，练缟秾殷亭育炉。二月峭寒轻抑勒，崇朝和气毕昭苏。

绀青六幕无纤翳，绿缛多畴几町区。居士自携三昧酝，缁流丛错设伊蒲。
题雁塔圣教序旧本后
顾印愚（清代）

不到长安十五载，远想雁塔终南阴。手民日日打碑卖，又损几字无由寻。
行路难五首 其一
王廷陈（明代）

北风萧萧雨雪滂，辞我亲友之朔方。中闺少妇走徬徨，劝君斗酒牵衣裳。

道路纵横多虎狼，岁暮天寒百草黄。结发本期不下堂，君独何为慕他乡。

东流之水不西归，宛转蛾眉能几时。人生富贵亦有命，辛苦驰奔空尔为。

纵令鼎食有别离，贱妾但愿共餔糜。
题信丰县城门六首·拱日
罗椅（宋代）

佻红抱城东，武山排闼入。
杲山出扶桑，橘红蘸溪湿。
公退倚朱栏，万象俱收拾。
无数唤舟人，沙头雁行入。
惠山园
弘历（清代）

溪声咽乳溜，径趣掠眉峰。草木含韶气，湖山无俗容。

得佳如画读，契妙以诗供。遥想九龙畔，春云正蔚浓。
出伏后风雨顿凉有感三首
张耒（宋代）

残暑扇中尽，新凉枕上归。
微云起平远，空碧上朝曦。
稍感夏衣薄，渐伤高叶稀。
来鸿飞集喜，卒岁稻粱肥。
九日三首 其一
张嵲（宋代）

白云冒山顶，流阔作深青。平林如屯云，中有枫叶赪。

湿烟聚合散，小雨时漂零。公庭尽日閒，停午闻鸡声。

还如在山间，契此适野情。老菊不作花，秋蝶转伶竮。

独坐玩物变，万事与心冥。远怀韦苏州，觅句非为名。

兴至一摛辞，工拙子无撄。妍媸理不无，要非心所营。
题松筠诗卷
庄昶（明代）

满城二月花惊眼，风雨寻常便打残。雪冷江空何日是，来人真忆二公难。
次友人王半山韵
姚勉（宋代）

诗家王半山，妙语占清绝。
曲高和斯寡，郢曲愧春雪。
句中寓深和，端为我辈设。
以规不以颂，如玉得磋切。
予生战场屋，一胜久未决。
勇余尚欲贾，磨砚欲穿铁。
第惭不善斲，颜汗指亦血。
乞灵济楚师，此敌傥可灭。
如君洗尘累，盆盎易甄别。
鹰扬会有日，奋翅脱笼绁。
寓京城和曾左曹韵 其二
严粲（宋代）

车马声中又日斜，可堪芳草思天涯。来时忆别山中桂，今见长安栀子花。
回雁峰
孙觌（宋代）

三年践蛇虺，一命抵豺虎。悠悠故园心，万里崖峤阻。

祝融方司南，巨岳镇全楚。沧波喷石壁，白日洒飞雨。

寥寥苍梧帝，髯断泣二女。斓斑竹上泪，溅血今如许。

沈文吊湘累，鱼葬得死所。寂寞千载魂，故物但角黍。

吾生将安归，随此瘴江浦。逐臣正南游，倦鸟已北翥。

放身秋崖上，万壑赴一睹。干戈浩茫茫，安得两翅羽。
荷珠
吕本中（宋代）

谁倩亭亭着意擎，风中零乱月中明。浑无定处光偏润，正值圆时影最清。

曲槛落江攲一串，横塘点碧梦三更。绝怜荡漾波心里，添得连宵细雨声。
华山
郑谷（唐代）

峭仞耸巍巍，晴岚染近畿。
孤高不可状，图写尽应非。
绝顶神仙会，半空鸾鹤归。
云台分远霭，树谷隐斜晖。
坠石连村响，狂雷发庙威。
气中寒渭阔，影外白楼微。
云对莲花落，泉横露掌飞。
乳悬危磴滑，樵彻上方稀。
淡泊生真趣，逍遥息世机。
野花明涧路，春藓涩松围。
远洞时闻磬，群僧昼掩扉。
他年洗尘骨，香火愿相依。
踏莎行　于少保石将军
韩邦奇（明代）

乘胜骄兵，凭凌中夏。高才谋国于司马。将军一炮定江山，至今闾巷传词话。

莫说南宫，见存东驾。虎符谁向襄藩下。智哉长史止王车，难将一手瞒天下。
辛丑岁十一月二十六日东归舟中示三子
戴表元（宋代）

节物悠悠不负公，江行三日雪花风。
云侵贺监山亭白，日在徐花海岛红。
自笑得雏如病鹤，也思结伴附归鸿。
何时办得村田活，粝饭鱼羹百指同。
舟中咏落景馀清晖轻桡弄溪渚之句盖孟浩然耶溪泛舟诗也因以其句为韵赋诗十首 其一
陆游（宋代）

独鹤还故乡，岿然但城郭。出门无与游，所至苦寂寞。

裹饭事幽讨，此计殊不恶。薄暮宿渔家，苍烟带墟落。
唐明堂乐章。配飨
武则天（唐代）

笙镛间玉宇，文物昭清辉。晬影临芳奠，休光下太微。

孝思期有感，明絜庶无违。
醉歌赠袁茂才
戴表元（宋代）

君休呫嗫语，我欲颠狂歌。
君语虽工不可多，我歌颠狂如我何。
君不见苏季子，腰横六印车如水，
奇祸一朝生口齿。又不见朱买臣，
朱绶煌煌不庇身，不如会稽喑哑人。
南山山头北山下，亦有骑牛唱歌者。
行人不诃官有问，歌罢牛归卧牛舍。
我歌属君君为歌，桃花醉面春风和。
君歌不成春亦老，虚客江城车马道。
明日酒醒应难绝倒，剡源溪上看芳草。
夏日山居 其五
释道潜（宋代）

山月明含草木，溪风暗度襟裳。寂寂帘栊夜半，羽虫相趁飞扬。
四月三日与家人小酌转官毬花因成八句略为花吐气也
陈著（宋代）

红芳销歇后，天质最分明。剪衬青云薄，团成白雪轻。

官途荣进取，时样妄推评。本色相看处，幽窗不世情。
濠上
宋祁（宋代）

惠非蒙叟叟非鱼，濠上全知鱼乐无。
春水未深鱼易乐，要须真乐是江湖。
巨鱼纵大壑
钱起（唐代）

巨鱼纵大壑，遂性似乘时。
奋跃风生鬣，腾凌浪鼓鳍。
龙摅回地轴，鲲化想天池。
方快吞舟意，尤殊在藻嬉。
倾危嗟幕燕，隐晦诮泥龟。
喻士逢明主，才猷得所施。
题乐工汤子玉琵琶手卷 其一
胡奎（元代）

白发大梁汤子玉，偶于画像见风流。鹍弦一曲无人和，名落南州与北州。
幽兰为仪封先生作
沈彤（清代）

幽兰发空谷，蔚为王者香。香风满四野，素姿凝清光。

脉脉含深满，独立遗众芳。何堪萧与艾，结交当道旁。

萧艾滋露华，幽兰罹严霜。光风一以转，采采充佩纕。
从军行
戴叔伦（唐代）

丈夫四方志，结发事远游。远游历燕蓟，独戍边城陬。

西风垄水寒，明月关山悠。酬恩仗孤剑，十年弊貂裘。

封侯属何人，蹉跎雪盈头。老马思故枥，穷鳞忆深流。

弹铗动深慨，浩歌气横秋。报国期努力，功名良见收。
三月三十日作
白居易（唐代）

今朝三月尽，寂寞春事毕。黄鸟渐无声，朱樱新结实。

临风独长叹，此叹意非一。半百过九年，艳阳残一日。

随年减欢笑，逐日添衰疾。且遣花下歌，送此杯中物。
赠相士林石
袁说友（宋代）

岂是无仙骨，平生百念轻。
但存方寸地，吾不计前程。
题新定郡斋寄孝叔二首·右后池荷
张伯玉（宋代）

主人今向日边归，犹有清香满谢池。
为嘱西风莫摇落，不禁憔悴夕阳时。
次韵程机宜感怀
曹勋（宋代）

浩荡气明絜，慷慨念废兴。
何能一念息，空令众愁增。
不浮次歆予亦再赋
高斯得（宋代）

咨余运颓侵，非复少年日。
嵇康既习懒，长卿又婴疾。
避客如避仇，俗子意多失。
独於声气同，迹两心事一。
粝饭盘菹芹，浊酒笾撰栗。
家食虽清贫，尚有弊余斥。
每思世路巘，身不寒而栗。
何如掩关卧，黑甜过崖蜜。
觉来荷长才，乐圃斸芝术。
末路值令第，自远造余室。
未久欲思归，依人似高适。
飞飞羽差池，秋雁避春乙。
可怜陆士衡，呜咽送亲密。
桡音转回塘，无由望文鷁。
奉题常君殉节录后 其二
陈桂森（清代）

一死谁为不朽身，惟公致命备艰辛。提刀壮志催妖贼，冒刃伤心诀故人。

辽海士原多气节，浣花祠可慰忠纯。天恩议恤兼荣荫，好勒贞珉载笔新。
贺苏如初下第复职
郑真（明代）

先生试罢早归来，春满黉宫讲席开。谩道刘蕡犹不第，谁知贾席本多才。

鲲鹏海上终高奋，鸥鹭沙头莫浪猜。过眼可应迷五色，且须谈笑付樽罍。
长相思（探梅摘归）
吕胜己（宋代）

冒寒吹。访琼姬。行到青山遇玉肌。凝情欲待谁。

出疏篱。手同携。踏月随香清夜归。乘欢拨冻醅。
九月十八夜宿莱州海庙夜分登亭望月观海呈伯温舍人
韦骧（宋代）

昼从旌旗过碧山，夜陪巾履望漫漫。蛟龙睡著风波静，鸿雁影低星月寒。

不极清光分岛屿，无边爽气接栏干。此时此兴真夷旷，莫作尘游一等看。
送长苄穆生归乡来别
陆文圭（元代）

闻君返桑梓，老我屏丘攀。
命驾轻千里，临岐赠一言。
为山方进篑，有水必观润。
颜孟千年在，遗经得尽繙。
五君咏 刘伶
钱选（宋代）

刘公善闭关，怀情灭闻见。鼓钟不足欢，容色岂能眩。

韬精日沉饮，谁知非荒宴。颂酒虽短章，深衷自此见。
句
杨子方（宋代）

频看召客趋金马，再见丰年出石鱼。
春日扈驾谒陵（二首）
周叙（明代）

肸肸神皋迥，銮舆晓驻时。
天连双凤阙，地近九龙池。
日月开黄道，云霞翊画旂。
泽随阳德布，春满万年枝。
题永福寺临淮亭（亭即司马复明府所置）
顾非熊（唐代）

淮上前朝寺，因公始建亭。虽无山可望，多有鹤堪听。

引客闲垂钓，看僧静灌瓶。带潮秋见月，隔竹晓闻经。

水气侵衣冷，蘋风入座馨。路逢沙獭上，船值海人停。

砧杵鸣孤戍，乌鸢下远汀。连波芳草阔，极目暮天青。

创置嗟心匠，幽栖得地形。常来劝农事，赖此近郊坰.
杂诗
石珝（明代）

凉风动书幔，仿佛西南来。
庭柯下露叶，哽咽递相催。
瓜蔓滞宿雨，袅袅蒙尘埃。
草虫阶下鸣，流萤亦徘徊。
坐感岁事速，忽如车轮推。
门前有层城，层城复高台。
乘风欲登眺，仰溯天汉回。
帝子不可见，青鸟非良媒。
中夜耿深忧，泪落秋生苔。
水调歌头·间世真贤出
韩玉（宋代）

间世真贤出，吉梦兆维熊。玉麟天上谪见，帏薄贯长虹。追念当年筹算，封魏封留勋业，千古事攸同。语云仁者寿，何必喻乔松。嗣天子，乘九五，驭飞龙。分麾契符阃外，凭倚定寰中。由是天才英纵，散入枢庭闲暇，谈笑抚兵戎。伫看骄虏静，金鼎篆元功。
留隍道中
丁日昌（清代）

肩舆远出画桥西，密密人家傍柳堤。一路山光迎客笑，半林鸠鸟背人啼。

园蔬破甲香犹湿，野笋添丁绿未齐。自笑劳劳缘底事，浮生镇日寄轮蹄。
句
郑冠卿（唐代）

不缘过去行方便，安得今朝会碧虚。

（栖霞洞遇日华月华君）
寄东皋叟
陈深（宋代）

移家东去寄田庐，始见高情与世流。
爱酒定伙焦革饮，卜灵应近仲长居。
天寒扫雪催煎茗，秋雨临溪命罩鱼。
静裹独全山野乐，人间荣利不嵌渠。
卜算子
俞国宝（宋代）

翦烛写香笺，拨火温寒醑。门外东风将我愁，欲作三更雨。

夜夜玉楼心，日日长亭路。豆蔻花开信不来，尘满金钗股。
丹夜舟中即景同眉叔
曹寿铭（清代）

晚理东皋楫，言寻北郭庐。林昏霜气聚，江静月轮孤。

山势临流险，村容带树枯。衡门知不远，隔水市镫疏。
兴龙节日有感二首 其一
程俱（宋代）

往岁兴龙节，寰区乐未央。姜任垂德化，夔契拱岩廊。

事逐流年往，忧随爱日长。嘉时真易失，追想故难忘。
奉和武功学士舍人纪赠文懿大师净公
徐铉（宋代）

只有闲情搜景物，不将客鬓惜流光。
京华才子多文会，众许请词每擅场。
瑞鹤仙（寿南康钱守·正月初六）
哀长吉（宋代）

天基佳节后。又诗咏嵩生，贤歌天佑。千龄运非偶。庆一堂风虎，天龙感召，相门华胄。盛少屈、一钱太守。听吏歌、一径棠阴，民颂两岐麦秀。知否。海峰天柱，道骨仙风，总天所授。席虚机右。金瓯下，署名久。贮泥封飞下，沙堤归去，指日家声复旧。年年献、金鉴千秋，玉卮万寿。
寄题杨万州四望楼
白居易（唐代）

江上新楼名四望，东西南北水茫茫。

无由得与君携手，同凭栏干一望乡。
蜀捷
刘克庄（宋代）

吠南初谓予堪侮，折北俄闻彼不支。
挞览果歼强弩下，鬼章有入槛车时。
钟繇捷表前无古，班固铭诗继者谁。
白发腐儒心胆薄，一春林下浪攒眉。
金鳌山集
齐召南（清代）

鳌山临水一青螺，避寇曾传玉趾过。
牡蛎滩回春后雨，飞龙纛映夕阳多。
此时万乘唯航海，何日三军更渡河。
野寺仙题诗句在，侍臣谁赋式微歌。
忆事
元稹（唐代）

夜深闲到戟门边，却绕行廊又独眠。

明月满庭池水渌，桐花垂在翠帘前。
水调歌头·忠肝贯日月
张鎡（宋代）

忠肝贯日月，浩气抉云霓。诗书名帅，谈笑果胜棘门儿。牛弩旁穿七札，虎将分行十道，先解近城围。一骑夜飞火，捷奏上天墀。

畅皇威，宣使指，领全师。襄阳耆旧，请公直过洛之西。箪食欢呼迎处，已脱毡裘左衽，还著旧藏衣。笳鼓返京阙，风采震华夷。
次韵十诗·即事
楼钥（宋代）

旋插杉枝蔽晓曦，缓摇轻箑自融怡。
调琴不用求成曲，得句何须凑作诗。
无复趋炎同褦襶，但能寻睡学希夷。
太仓日食五升米，老矣不嫌人更嗤。
赠四子二首 其二
陈造（宋代）

交游过眼亦班班，四子声猷岂易攀。百里来羞长翁赆，片言仍解相公颜。

事乖雅意畴忘叹，我已南驱子北还。继此开樽讲德处，定知矫首向云山。
寄鹤山魏侍郎
陈宓（宋代）

朝辞岩禁暮荒城，底是人间辱与荣。
料得胸中无点累，每于夜半省钟声。
重题八咏楼
姜特立（宋代）

每到楼中忆沈郎，碑间文字烂生光。
四时山色藏烟雨，两派波光下夕阳。
湛辈仅能登岘首，召南元自爱甘棠。
英流已远空追想，附骥犹堪托短章。
献仙音
王闿运（清代）

回雁霜钟，湘东梅月，游宦未妨羁旅。选韵挑镫，消寒添酒，华簪雅共尊俎。

奈冰雪、刘叉去，无缘问连句。

潭州路。想扁舟、犯寒东下，早孤负、官阁翠酣红舞。

鸳瓦不留人，又吟鞭、敲雪何处。粥嫩糕甜，好年光、正在岁暮。

便貂裘典尽，差胜黄紬衙鼓。
唁赵恕可府录丁母夫人忧 其二
释居简（宋代）

懿质闲贞训，宗闺著令仪。子蕃知必贵，邻好为频移。

素节尊勤俭，彤椽吐倔奇。滔滔东注恨，何日是还期。
句
刘禹锡（唐代）

湖上收宿雨。

故国思如此，若天天外心。

（《寄白公》。并见张天《主客图》）

东屯沧海阔，南让洞庭宽。（秋水咏。《纪事》）

翠粒照晴露。（见《侯鲭录》）。

银花垂院榜，翠羽撼绦铃。（《雪》。《天中记》）
卜算子
陈瓘（宋代）

黄了旧皮肤，最是风流处。多少纷纷陌上人，不听春鹃语。

触目是家山，到了须拈取。云散长空月满天，好个还乡路。
用大东莱临川诗韵示诸儿
马廷鸾（宋代）

惠子五车书，彼富吾何慊。
滔滔岁峥嵘，濯濯木荏苒。
前荣悼虚夸，新懦就退敛。
东邻有硕师，簦箧孰云远。
斯文岂终穷，小子宜黾勉。
寒檠炷老膏，此兴复清和。
湘东苑
周弼（宋代）

湘东王好开芳甸，亭台环绕朱栏遍。
就中应教谁最多，庾信江淹日欢宴。
七十里围高木栅，花柳烧残少颜色。
取次华林建邺边，奚不移归帝王宅。
曾经行处苹芜漫，赖此名存悉歆羡。
安知飞来旧时莺，舞去都非昔年燕。
风擘残桃过短墙，更无人管任斜阳。
惜春犹有伤心者，认作徐娘半面妆。
馄饨
释道济（宋代）

包罗万象，性气粗豪。
清净为根，礼恭叉手。
通身上缝隙无余，鑊礼里倒番觔斗。
把得定横吞竖吞，把不定东走西走。
宜是山僧嚼破时，泥牛洪地频哮吼。
题侄耕莘野人
黄钥（明代）

太平天子有斯人，占断原头十亩春。币帛不劳三聘礼，烟霞高亩百年身。

黄鸡白酒过时岁，绿水青山作主宾。一榻清风饶午睡，也应无梦到枫宸。
己卯冬至儋人隽具见饮既罢有怀惠许兄弟
苏过（宋代）

寂寞三冬至，飘然瘴海中。不嫌羁寓远，屡感岁华穷。

父老怜匏系，肴蔬盛簋饛。一欢为子寿，百福与君同。

已惯鸢飞堕，真忘马首东。南间行自变，重译不须通。

椰酒醍醐白，银皮琥珀红。伧狞醉野獠，绝倒共邻翁。

藷芋人人送，囷庖日日丰。瘴收黎母谷，露入菊花丛。

海蜑羞蚶蛤，园奴馈韭菘。槟榔代茗饮，吉内禦霜风。

怅望怀诸阮，遥知忆小冯。客身虽岭峤，逸想在瀛蓬。

介阶惟偕母，庞团独侍公。故山千万里，此意托飞鸿。
和赵荣州
胡寅（宋代）

兵戎暌隔几春秋，又向南州话北州。
一饭识君尘外趣，三川回首梦中游。
可堪丽藻相华宠，逢断沉疴合罢休。
安得卜邻如二老，杖藜来往亦风流。
维扬客舍送云客兄北上予时亦有南越之行
彭孙遹（清代）

湖水平堤炎雨歇，风吹杨柳棹歌发。居人情重远相送，君向长安我游越。

鼓枻中流自此行，方舟并渡江浪平。驿镫夜泊云阳郭，戍火朝明铁瓮城。

广陵到日停舟处，南北迢遥各异路。代马还嘶塞北烟，越禽自托天南树。

只今已见鲸鲵戮，薄海销兵佩黄犊。时清岂合乐丘园，亲老还须营斗禄。

日下翱翔多故人，纷纷先据要路津。致身迟速各有会，莫以外吏伤沈沦。

酌君卮酒君努力，前路悠悠漫成忆。庚胜山头少应飞，燕昭台上空秋色。

《骊驹》催发不可留，后会须经春复秋。兄弟相思五千里，江湖此去一孤舟。
送潘士方建昌
梅尧臣（宋代）

军垒近仙山，麻源第三谷。
灵运诗亦存，鲁公记可读。
幸时无寇诗，闲日望云木。
傥见西王母，白麟如白鹿。
来寻鸟爪人，神光生石屋。
无念痒背搔，还恐罹怒扑。
学道我未成，链气不饱腹。
安得羽翼生，下上同黄鹄。
送君想君游，星斗坛边竹。
春尽记可喜数事
陆游（宋代）

微雨洗浮埃，苍颜一笑开。
僧招行药圃，儿报得琴材。
病退初尝酒，春残已过灾。
邻家赛神会，自喜亦能来。
偈倾一百六十九首
释智朋（宋代）

一不得向，二不得讨，
廓下闲行，堂中打坐。
眼裹耳裹，观世音，
胡达磨，过。
偈三首 其二
释德洪（宋代）

灵云一见不再见，红白枝枝不着花。叵耐钓鱼船上客，却来平地摝鱼虾。
即事
陈师道（宋代）

老觉山林可避人，正须麋鹿与同群。
郤嫌鸟语犹多事，强管阴晴报客闻。
南乡子（黄葵）
蒋捷（宋代）

冷淡是秋花。更比秋花冷淡些。到处芙蓉供醉赏，从他。自有幽到处士夸。

寂寞两三葩。昼日无风也带斜。一片西窗残照里，谁家。卷却湘裙薄薄纱。
佛光法师真相致藏主请赞
释可湘（宋代）

僧中英，教中杰。
挂宋朝金襕，肆台衡木舌。
如天河翻，如岩石裂，
萎花风扫雨新奇，电影已收雷未绝。
若是五逆儿郎，见彻明彻描邈得彻。
信知这老和尚，已说今说当如是说。
白云推出团团月。
龙游八景·渔村夕照
郑得彝（宋代）

小艇穿鱼醉夕阳，柔条犹可折残杨。
数家网罟孤村外，渔唱一声烟水长。
正宫·绿么遍·自述
乔吉（元代）

不占龙头选，不入名贤传。时时酒圣，处处诗禅。烟霞状元，江湖醉仙，笑谈便是编修院。留连，批风抹月四十年。
内子生日
项安世（宋代）

烟清露冷月明中，无古无今此夕同。
大地山河归影里，白银宫夕上天东。
人情可是随时别，酒盏真堪对影空。
来岁相逢应更好，丹梯高处独乘风。
送刘茂实赴连江丞二首 其二
许及之（宋代）

弈以旁观审，书难掣肘绳。一同兼利害，贰邑易声称。

但使知贤令，端为不负丞。兹行子馀事，著语我何能。
念奴娇（移节岭表，宋子渊置酒后堂饯别，出词付二姬歌以侑觞，席间和）
管鉴（宋代）

两鬟娇小，向尊前、未省修蛾攒碧。唱得主人英妙句，气压三江七泽。病怯遐征，老添离抱，我是愁堆积。故园归梦，等闲吹堕南国。

况是耐久交情，经年方幸，接从容辞色。告别匆匆聊共醉，惜此分阴如璧。锦瑟华堂，明朝回望，暮霭迷空隙。相思何处，风林月挂纤魄。
夜会与邝载道联句 其一
江源（明代）

天津一别几经春，明月怀人两地频。京国相逢青眼在，交游长叹白头新。

苦唫彻骨怜诗癖，久坐论心怪仆嗔。三鼓楼头犹剪烛，不须投辖学陈遵。
宫词 其七十一
周彦质（宋代）

深秋萧爽十分凉，茱菊浮杯满座香。百尺玉楼喧鼓吹，六宫思许醉重阳。
赠龚养正二首
陈造（宋代）

思君不办一再过，束书谢客方卧痾。
不为儒林丈人地，可耐造卧小儿何。
我亦病气刚制酒，自春迄秋在告多。
几时蹁跹数访我，为君快作鲸饮河。
闺怨二首 其一
张元凯（明代）

遥山极浦莽苍烟，万里何由寄锦笺。化石未成心尚在，为云不锦梦犹牵。

鸳鸯岂宿飞狐塞，菡萏难开饮马泉。纵是封侯消息近，春残花老各潸然。
荐饥之馀复苦久雨感叹有作
陆游（宋代）

道傍襁负去何之，积雨仍愁麦不支。为国忧民空激烈，杀身报主已差池。

属餍糠麧犹多愧，徙倚柴荆只自悲。十载西游无恶岁，羡他村野足蹲鸱。
天启惠酥 其三
周邦彦（宋代）

南朝珍馔一时无，尚见休文谢北酥。陶瓮解汤香出屋，铜铛掠面乳供厨。

中都价重无钱买，京兆书迟怪路迂。闻道加餐最肥泽，异时烦与致醍醐。
都下竹枝词
方文（清代）

东戍榆关西渡河，今人不及古人多。
风吹草低牛羊见，更有谁能敕勒歌。
感遇二十五首
张耒（宋代）

处世三不遇，放歌归去来。
林卧观太初，悠悠付一杯。
扶摇震云海，三山安在哉。
金丹或可学，他日出尘埃。
齐州送祖三
王维（唐代）

相逢方一笑，相送还成泣。
祖帐已伤离，荒城复愁入。
天寒远山净，日暮长河急。
解缆君已遥，望君犹伫立。
高邮道中
查奕照（清代）

板渚扬帆过竹西，疏杨三十六湖堤。刈蒲成束高于屋，卖鸭论双贱似泥。

甓社画桥夸米芾，藕塘战垒说刘猊。家家但祝田畴固，吹火篱根傍钓矶。
新寮旅主鸡黍乞诗
陈子升（明代）

鸟啼天白响柴门，鸡熟杯清出菜园。谬以著书留老子，真能进食愧王孙。

忘年亦有荣枯纪，无欲休将好丑论。昨夜床头叹梁甫，赠君閒步及朝暾。
雨晴（一作秋霁）
杜甫（唐代）

天水秋云薄，从西万里风。今朝好晴景，久雨不妨农。

塞柳行疏翠，山梨结小红。胡笳楼上发，一雁入高空。
白金小还丹歌 其七
罗公远（唐代）

赭涂四壁，丹守圆扉。一居火匮，二处灰池。五蟾可保，三乌无疑。

道情未速，益日加奇。
宿韦员外宅
耿湋（唐代）

传经韦相后，赐笔汉家郎。幽阁诸生会，寒宵几刻长。

座中灯泛酒，檐外月如霜。人事多飘忽，邀欢讵可忘。
戏为妓山氏作
康执权（宋代）

昔日缇萦亦如许，尽道生男不如女。
河阳满县皆春风，忍使梨花偏带雨。
和梁签判颍州西湖十三题·四望亭
苏颂（宋代）

高亭春望思无穷，千里人烟指顾中。
比屋如云浓被野，颐颐醇俗乐时丰。
弭兵行
王则修（清代）

列国纷纷兵革起，干戈匝地狼烟紫。积尸遍野血成河，伤心惨烟有如是。

吾闻塞奥衅先开，毕竟威廉为祸始。雄心妄欲混舆图，不想群猴难虎视。

兵连祸结五经年，一旦雄风随草靡。天心厌乱悔兵戈，特重美人执牛耳。

会盟华府作葵邱，歃血载书同盛轨。军储制限十年间，未许亭台增壁垒。

大者八九可成行，小者五六供驱使。隆隆炮舰卸轻装，百万舟师还制止。

或散归农事春耕，或授一廛出夫里。九州不见烟尘生，壮士免赴沙场死。

从兹世界大平和，甲兵尽洗天河水。君不见武王伐纣告成功，牛放桃林马归市。

又不见汉高灭楚定国基，弓藏高庙悬弧矢。古来兵凶与战危，圣主偶用非得已。
夏日珠江宴集
赵鹤随（明代）

江心珠石起孤根，擎出金莲敞法门。圆月肖形常作侣，青山如带若为垣。

竞奇蓬岛仍依郭，差胜湖西更傍村。海藏龙宫托灵赐，五云呈瑞见朝暾。
渔父
郑梦周（元代）

披却蓑衣翁自渔，青荷包饭柳穿鱼。
时归坐在短篷底，白占一溪云水居。
宿吉先之学古堂
李之仪（宋代）

停骖假馆雪初晴，学古堂中气象新。多谢故人无弃我，一炉软火煖如春。
和黄先卿即事五首
王炎（宋代）

见说幽栖地，长年只杜门。
谁知双井后，今有此公存。
钓月操莲叶，批云卧竹根。
静中观物化，画外识乾坤。
夜诵
陈起（宋代）

父子跏趺绝似僧，青灯一盏夜三更。
读残戴记儿将倦，山栗旋煨仍擘橙。
水调歌头·不用寻神水
葛长庚（宋代）

不用寻神水，也莫问华池。黄芽白雪，算来总是假名之。只这坤牛乾马，便是离龙坎虎，不必更猜疑。药物无斤两，火候不须时。偃月炉，朱砂鼎，总皆非。真铅真汞不炼，之炼要何为。自己金公奼女，渐渐打成一块。胎息象婴儿。不信张平叔，你更问他谁。
禁中新柳
施肩吾（唐代）

万条金钱带春烟，深染青丝不直钱。

又免生当离别地，宫鸦啼处禁门前。
晴
永瑢（清代）

新两池塘足，清晨喜乍晴。小桥垂柳色，深巷卖花声。

鸟语迎人乐，山容照眼明。高楼春一望，徙倚畅吟情。
题文川村居
滕白（唐代）

种茶岩接红霞坞，灌稻泉生白石根。

皤腹老翁眉似雪，海棠花下戏儿孙。
水仙花
林洪（宋代）

清真处子面，刚烈丈夫心。
翠带拖云舞，金卮照雪斟。
苦吟吟不得，移入伯牙琴。
西江月（广师席上）
颜博文（宋代）

草草书传锦字，厌厌梦绕梅花。海山无计驻星槎。肠断芭蕉影下。

缺月旧时庭院，飞云到处人家。而今赢得鬓先华。说着多情已怕。
观村中祷雨三首
戴表元（宋代）

昨日苗穗赤，今朝洒然青。
颇知穷旅人，百金换颜形。
念尔虽微根，同禀造化灵。
自古有枯旱，人类几千齿。
恐是自生化，难皆问苍冥。
野草人不邻，何独不凋零。
春日杂兴
王同祖（宋代）

轻寒漠漠雨霏霏，春院人闲半掩扉。
风力不知多几许，出门只见杏花飞。
叔共出近诗百馀篇携归灯下读竟题小诗其后三首 其二
周紫芝（宋代）

翠鬟当户山如染，匹练绕檐江自寒。纵有鹅溪谁写得，要从无色画中看。
次韵郑郎中作四明谢遗尘九题走笔不二 其七 潺湲洞
史浩（宋代）

金作栏干玉作塘，莲漪一派注仙乡。涓涓波及人间世，雪窦山前白练长。
送李进士元
彭华（明代）

上苑看花意未阑，欣承恩诏赐归还。离筵巧对宫莺醉，远棹斜迎乳燕閒。

捧日心悬霄汉上，瞻云兴入翠微间。到家应是无多暇，又整朝衣谒圣颜。
野步
陆游（宋代）

漠漠秋园暮景孤，纶巾羽服从奚奴。
风流画手无摩诘，写作龙山野步图。
社日风雨
赵蕃（宋代）

坎坎连村鼓，喈喈隔墅鸡。
云低天欲夜，雨合路平鸡。
酒为治聋饮，诗因排闷题。
休嗟妨杖履，聊取便锄犁。
灵溪观
陈舜俞（宋代）

灵溪流水碧潺湲，溪上清辉弟子园。
白叟荷锄春采药，黄冠敲磬夜朝元。
山中松叶堪为酒，路口桃花似有源。
自是游人无道骨，长生何必五千言。
句
杨衡（唐代）

贤人处霄汉，荒泽自耕耘。

陇首降时雨，雷声出夏云。（答崔钱二补阙见《诗式》）

一一鹤声飞上天。（见《纪事》）
希深本约游西溪信马不觉行过据鞍联句
梅尧臣（宋代）

有意访西溪，顺途吟思迷。
及兹询野老，已恨过芳蹊。
醉客但多兴，幽禽空自啼。
无由驻金勒，林表日光低。
偈颂一百二十三首
释崇岳（宋代）

荐福少方便，拳头如掣电。
千眼地摸索，千耳不可见，
家家门首透长安。
春日即事
白玉蟾（宋代）

伶伦窥管夜飞灰，万紫千红暗剪裁。
微雨绩天烟织雪，寒风簸水月筛梅。
寿鸠索妇花前笑，鳏燕呼雏柳外哀。
春色无边茶未荚，社前犹欠一声雷。
春日集雨花台
梁崇廷（明代）

芳台春色吐奇葩，载酒登临引望赊。磴阁香风霏瑞露，荐堂清望落天花。

窥帘素女看骑射，折柳游郎关丽华。日暮移樽僧舍冷，石炉敲火自煎茶。
谒馆阁校勘欧阳公
蔡高（宋代）

此日登史阁，高风孰可追。
学期明主佐，道许后生师。
余岂能自信，公真不我欺。
微躬托所厚，惭愧异新知。
过访龚半千高斋分赋
释今邡（明代）

竹园数亩石城西，角里先生此卜栖。白叶箕传欢有子，素丝琴断久无妻。

眼前陵谷看如幻，笔底云山路不迷。朝市似容高卧稳，故令门巷草萋萋。
短歌别华峰
黄景仁（清代）

前年送我吴陵道，三山潮落吴枫老。今年送我黄山游，春江花月征人愁。

啼鹃声声唤春去，离心催挂天边树。垂杨密密拂行装，芳草萋萋碍行路。

嗟予作容无已时，沷声拍枕长相思。鸡鸣喔喔风雨晦，此恨别久君自知。
导引 大定三年十月祫享顺銮应钟宫
佚名（元代）

礼行清庙，华黍荐年丰。圣孝与天通。六龙回驭千官卫，玉振佩环风。

黄麾金辂严天仗，霏雾郁葱葱。工歌迭奏升平曲，福禄自来崇。
别弟
方一夔（宋代）

欲去相看手重携，寒波芳草助凄迷。无人传业空多子，有弟持家老得妻。

风雨灯前频入梦，诗文酒后共分题。孤飞不羡冥鸿举，只羡南归羽翼低。
优钵罗花
叶茵（宋代）

九房六瓣瑞天山，香色清严入坐寒。
不悟岑参题品意，后人祗作佛花看。
和谢安国求砚
王炎（宋代）

灵均葬鱼腹，贾傅问服臆。
挽我来访古，穷鬼信有力。
敢恨客毡寒，私喜无吏责。
稍稍集韦布，时时论文墨。
濯缨湘水清，拄笏湘山碧。
陶泓耐久朋，笑我玄尚白。
今代谢叔源，人物居第一。
诗来招石友，愿费黄金镒。
冰丝固希有，雾縠亦罕得。
何以报明珠，更觉意羞涩。
回首歙溪上，寂寞子云宅。
当求玉堂样，特来献词伯。
胸中五色丝，一用可华国。
视草须若人，携之上文石。
逼试投所知
罗隐（唐代）

桃在仙翁旧苑傍，暖烟轻霭扑人香。十年此地频偷眼，

二月春风最断肠。曾恨梦中无好事，也知囊里有仙方。

寻思仙骨终难得，始与回头问玉皇。
发杭州有讶太遽者
赵鼎（宋代）

未著绝交论，但歌招隐诗。人间审如此，身外复奚疑。

丧乱物情薄，奔驰智力疲。溪山有佳处，投老更何之。
晚春客愁五绝
方回（元代）

春老鱼苗动，江肥雪水来。
大孤山下路，何日泛舟回。
春草
允礼（清代）

不辨江蓠与杜蘅，东风吹处一时生。西河冉冉寻芳路，南浦萋萋送客情。

细雨迷离添杳霭，夕阳掩映更分明。垂鞭最忆花时节，河畔青青纵马行。
玉龙冈诗寄白云次韵
庞嵩（明代）

试看阴伏有阳还，来往无端是此关。到得心斋无一事，纵教门市亦清閒。
出游
陆游（宋代）

九日阴薶一日晴，此行处处是丹青。
断云零落江郊路，寿木轮丹古驿亭。
饁妇微行望耕垄，渔歌相和起烟汀。
拔山意气今何在，犹有遗祠可乞灵。
秋斋独坐寄乐天兼呈吴方之大夫
刘禹锡（唐代）

空斋寂寂不生尘，药物方书绕病身。纤草数茎胜静地，

幽禽忽至似佳宾。世间忧喜虽无定，释氏销磨尽有因。

同向洛阳闲度日，莫教风景属他人。
洞山十咏·小龙门
金履祥（宋代）

两崖叠叠水中分，瀑布飞流漱石根。
伊阙西河天一角，山间号虎小龙门。
题小如山庙
蔡志学（宋代）

平生事可对人说，囊无一分关节钱。
寄语江神明著眼，好分风力送归船。
念奴娇·郁金堂置酒
曾廉（清代）

湖烟湖水，算凄人、无过英雄儿女。当日卢家堂上酒，杯满落花飞絮。

停楫兴怀，中山世业，油绿将军树。胜棋楼在，茫茫回首今古。

千载秋月春风，江南金粉，万事东流去。开国中兴名将相，奕奕轩裳圭组。

龙膊城荒，凤台径冷，只画船箫鼓。开尊凭吊，非徒羁绮黄土。
送贤良陈著作签书寿州判官
司马光（宋代）

海隅方万里，豪俊几何人。
百汰求才尽，三薰得士新。
声华四方耸，器业一朝伸。
佗日苍生望，非徒泽涛春。
寒食日呈庆伯
赵蕃（宋代）

浩浩风兼雨，纷纷柳与花。
不知春事减，但觉旅愁加。
嗜酒谁明意，耽诗老不佳。
无家对寒食，相与重成嗟。
次韵李参政秋怀十绝
魏了翁（宋代）

止处流行息处生，春作夏长秋敷荣。
其间毫发皆帝力，民日用之无能名。
洞庭龙女歌
顾景星（明代）

泾川小妹洞庭女，暮牧乖龙夜行雨。𩣡驾迎归鱼媵愁，海天春风浩无主。

犀钗割水魮珠滑，彩衣帝锡琅璈八。星机繀雾虙妃裙，鲛匹凌波雒神袜。

银汉通光月漉漉，桂华倒映鼍鳞屋。洗妆浴日瀛浪红，起扫空青两蛾绿。

饵郎灵药十千年，榆旁植柳姓在天。七条縆水弹哀弦，九州平地移寒烟。
挽蔡遵府阁学二首
刘克庄（宋代）

外庸为世冠，内守与时乖。
鲠论传文懿，麟编法止斋。
晚方颛史笔，早不面公槐。
已病犹箴谏，难忘耿耿怀。
三高祠
张侃（宋代）

武侯出师表，子陵钓鱼矶。达则济天下，穷则敛所施。

凄凉数间屋，荒草碧离离。功名挂人口，毁誉复随之。

舣舟三高堂，快读石湖碑。不有君子生，何以立国基。

夫君守定见，遁野身自肥。傥不为时用，犹当师仲尼。

血指恐及己，旁观付盛衰。汎湖诚伪计，思鲈设虚辞。

区区务力作，反蒙樵人讥。松江水不穷，那能洗瑕疵。

石湖拟小山，三招何逶迤。字字春秋笔，史氏当凭依。

武林有西湖，湖上水仙祠。君复隐孤山，清名敌伯夷。

死无封禅书，小诗扬京师。坡翁刺是邦，寒泉荐江蓠。

在郡六百日，遂踵居易规。终焉配水仙，事定分是非。

邦人思坡翁，要和甘棠时。遂肖三贤像，相与祝其尸。

三贤得其操，三高得其微。篙师催我行，日落江水湄。
七夕不饮
郭祥正（宋代）

明河初月静涓涓，楼阁帘开斗管弦。不饮一樽当此夕，我心于巧久无缘。
退步 其一
释怀深（宋代）

万事无如退步人，摩头至踵自观身。
只因吹灭心头火，不见从前肚里嗔。
次正夫宿留侯庙韵
彭汝砺（宋代）

龙飞景云从，林茂众鸟息。真人翔灞上，多士生王国。

留侯豪杰士，乃独为所得。韩亡竟不去，汉兴愈厉策。

不见马上功，奚多幕中画。眇焉视婴布，若数百与亿。

鸿鹄已高飞，翩然敛归翼。堂堂高皇业，屹立如磐石。

始卒如公者，是不惭庙食。载瞻水边祠，老桧寒更碧。
挽唐学宾
牟巘五（宋代）

奕世诗书味，端知积庆长。
於人不畦畛，为世作津梁。
肯助鲁修泮，能令齐发棠。
阴功天所相，食报在诸郎。
送敬亭游西山
敦敏（清代）

去年四月西山道，柳翠烟浓花正好。嵚崎直上白云巅，眼界胸襟何浩浩。

层峦秀叠重崖垂，招提半属前朝基。君今二月奚囊去，我能历数西山奇。

到山径寻翠微境，柏榻禅龛梵宇静。谷声镗鎝鸣钟声，鸟语松风发猛省。

迂回石磴走嶙峋，香界庙貌香烟新。朱门碧瓦离宫院，仙风绰约仙姿春。

煮茶曾试龙泉水，一泓如镜清且旨。遥从飞洒觅源头，此泉宁止此山里。

怪哉秘魔真奇异，二青谁与传其事？崖横路断老樵踪，古涧幽深藏鬼魅。

振衣更上蹲嵯峨，峰□相峙楼台多。南望白石卢沟路，西看碧浪昆明波。

宝珠古洞森烟萝，中旋一隙通岩阿。问君幽宿何方寺？跻攀天太可能过。

平生自负双屐健，春来游兴为君羡。去去西望想诗怀，一时古寺题留遍。
送刘竹间归庐陵
仇远（元代）

驿路梅花漠漠寒，羢衫絮帽出长安。
悬知客久归心切，自觉交长别语难。
春入西江随马去，山留残雪待人看。
青原白鹭如相问，十载湖滨只钓竿。
炼丹砂·天水＊云庵
马钰（金朝）

天水＊云庵。远胜精蓝。云朋霞友日常参。恰似栽松招引鹤，岂是贪婪。若肯悟清谈。管有香甘。田园分付与儿男。欲住蓬瀛先改作，落魄婪
杨集贤挽词 其二
徐积（宋代）

门静车声歇，庭虚燕几閒。芸签新汗简，玉笋旧清班。

事寄浮云外，身从大梦閒。复为长夜寝，恸哭入玄关。
静安八咏 其六 涌泉
寿宁（元代）

坤之机兮下旋，涌吾水兮泡漩。一气孔神兮无为自然，吁嗟泉兮何千万年！
冬夜舟中作
陆游（宋代）

夜榜孤舟掠岸行，村墟频过不知名。绕枝倦鹊寒无影，脱网奔鱼远有声。

两纸忽惊残历尽，一杯聊慰旅怀情。还家自笑身犹健，又付生涯与短檠。
别夹谷知事可与
黄玠（元代）

我爱杨子江心百鍊镜，明于月，冷于水，揭之可以照天地。

我爱丰城土中三尺剑，气如云，质如银，佩之可以服鬼神。

尚不如兰陵故人夹谷氏，大雅愔愔古君子。韬光自晦常有馀，藏锋不试终为美。

眉间有色清而温，玉佩琼琚照秋水。我有朱弦白雪知者希。

一曲遂为相识始。
上孟郡王生辰三首
仲并（宋代）

霜余晴日照堤沙，早晚天墀下白麻。
有吏当筵歌湛露，须公满斚泛流霞。
篇章况是万人敌，阀阅相仍百乘家。
落帽何须定重九，探先三日醉黄花。
水调歌头
利登（宋代）

相聚不知好，相别始知愁。笋与伊轧，穿尽斜照古平州。今夜荒风脱木，明夜山长水远，后夜已他州。转觉家山远，何计去来休。

酒堪沽，花可买，月能留。相思酒醒，花落五更头。长记疏梅影底，一笛紫飞动，相对大江流。此别无一月，一月一千秋。
洛阳春望
鲍溶（唐代）

五凤楼南望洛阳，龙门回合抱苍苍。受朝前殿云霞暖，

封岳行宫草木香。四海为家知德盛，二京有宅卜年长。

东人犹忆时巡礼，愿觐元和日月光。
观嘉祐南宫奏名
强至（宋代）

主司拨马选龙媒，二百珍群奏籍开。
皎皎公衡垂日月，仪仪士类望风雷。
诚知至鉴无遗照，那免良工有滞材。
乡国几人同应诏，只将春色与关裴。
杂诗·秋风何冽冽
左思（魏晋）

秋风何冽冽，白露为朝霜。
柔条旦夕劲，绿叶日夜黄。
明月出云旦，皦皦流素光。
披轩临前庭，嗷嗷晨雁翔。
高志局四海，块然守空堂。
壮齿不恒居，岁暮常慨慷。
凉州行
戴良（元代）

凉州城头闻打鼓，凉州城北尽胡虏。
羽书昨夜到西京，胡兵已犯凉州城。
凉州兵气若云黑，百万人家皆已没。
汉军西出笛声哀，胡骑闻之去复来。
年年此地成边土，竟与胡人相间处。
胡人有妇能汉音，汉女亦解调胡琴。
调胡琴，按胡谱，夫婿从军半生死，美人踏筵尚歌舞。
君不见古来边头多战伤，生男岂如生女强。
春秋战国门再吟
周昙（唐代）

曲突徙薪不谓贤，焦头烂额飨盘筵。
时人多是轻先见，不独田家国亦然。
拜王处士墓
韩淲（宋代）

不见先生已六年，湖团只是旧山川。我携茗酒奠荒草，寒雨吹风泪湿烟。
题扇二首
张耒（宋代）

越衫罗薄逆新凉，扇剪青绡秋水光。
花前一把罗敷手，直到花残襟袖香。
永遇乐（三和）
吴潜（宋代）

祝告天公，放灯时节，且收今雨。万户千门，六街三闹，绽水晶云母。香车宝马，珠帘翠幕，不怕禁更敲五。霓裳曲，惊回好梦，误游紫宫朱府。

沈思旧日京华，风景逗晓，犹听戏鼓。分镜圆时，断钗合处，倩笑歌与舞。如今闲院，峰残蛾褪，消夜果边自语。亏人日煞，梅花纸帐，权将睡补。
偈颂八十七首
释慧开（宋代）

是圣是凡，过言边立。
拟议不来，青天霹雳。
夷门行赠秦夷仲
晁冲之（宋代）

君不见夷门客有侯嬴风，杀人白昼红尘中。
京兆知名不改捕，倚天长剑著崆峒。
同时结交三数公，联翩走马几马骢。
仰天一笑万事空，入门宾客不复通。
起家簪笏明光宫。呜呼男儿名重太山身如叶，
手犯龙鳞心莫慑。一生好色马相如，
慷慨直辞犹谏猎。
凤咮
陈宓（宋代）

千年寒潭底，饱孕精钢秀。
何人出黝玉，手触气如馏。
健笔举龙文，清音鸣凤咮。
坐使端歙产，瞠乎仞溪后。
咏怀诗五首 其二
支遁（魏晋）

端坐邻孤影，眇罔玄思劬。偃蹇收神辔，领略综名书。

涉老咍双玄，披庄玩太初。咏发清风集，触思皆恬愉。

俯欣质文蔚，仰悲二匠徂。萧萧柱下迥，寂寂蒙邑虚。

廓矣千载事，消液归空无。无矣复何伤，万殊归一涂。

道会贵冥想，罔象掇玄珠。怅怏浊水际，几忘映清渠。

反鉴归澄漠，容与含道符。心与理理密，形与物物疏。

萧索人事去，独与神明居。
寄题苏州灵岩
吕本中（宋代）

水分西子采香径，山是吴王避暑宫。可惜同来不同赏，落花飞絮晓濛濛。
太常卿杨邃庵示以止酒唱和诗一册余思尝为酒困欲戒之而未能因诗有感次陶渊明韵二首 其一
王缜（明代）

古人重盟戒，有戒戒即止。所戒不止酒，戒在沉缅里。

弛戒终狂夫，慎戒乃君子。初戒虽忤时，戒定还自喜。

有如戒前车，必戒浅近起。又如戒履霜，渐者戒之理。

戒色既在壮，戒得亦在已。所以伯禹戒，卫武亦戒矣。

而我不严戒，戒心荡无涘。从此戒作师，承戒如承祀。
次韵菖蒲
方岳（宋代）

瓦盆犹带涧声寒，亦有诗情几砚间。
抱石小龙鳞甲老，夜窗云气故斑斑。
重修香山寺毕，题二十二韵以纪之
白居易（唐代）

阙塞龙门口，祇园鹫岭头。曾随减劫坏，今遇胜缘修。

再莹新金刹，重装旧石楼。病僧皆引起，忙客亦淹留。

四望穷沙界，孤标出赡州。地图铺洛邑，天柱倚崧丘。

两面苍苍岸，中心瑟瑟流。波翻八滩雪，堰护一潭油。

台殿朝弥丽，房廊夜更幽。千花高下塔，一叶往来舟。

岫合云初吐，林开雾半收。静闻樵子语，远听棹郎讴。

官散殊无事，身闲甚自由。吟来携笔砚，宿去抱衾裯.

霁月当窗白，凉风满簟秋。烟香封药灶，泉冷洗茶瓯。

南祖心应学，西方社可投。先宜知止足，次要悟浮休。

觉路随方乐，迷涂到老愁。须除爱名障，莫作恋家囚。

便合穷年住，何言竟日游。可怜终老地，此是我菟裘。
瑞鹧鸪
周纯（宋代）

一痕月色挂帘栊。梅影斜斜小院中。狂醉有心窥粉面，梦魂无院避香风。

愁来梦楚三千里，人在巫山十二重。咫尺蓝桥无院问，玉箫声断楚山空。
宿尊胜庵二首呈谦之 其一
方翥（宋代）

天寒古寺往来希，门掩柴炉昼共围。细雨无声潜自落，开帘时复见霏霏。
送冯参政致事
李源道（元代）

天眷虽隆志叵渝，拂衣归去不踌蹰。百年乔木推耆旧，九老香山入画图。

力疾不辞春命驾，感恩直欲夜含珠。圣王已有黄金像，一舸秋风下五湖。
无俗念·天涯海角
尹志平（元代）

天涯海角，任纵横、到处一身闲拓。世事知空风过耳，别有些儿欢乐。玉鼎烹煎，金炉滚沸，炼就丹砂药。服之归去，化身空外飞跃。是则仙道玄微，凡尘脱去，便得同期约。达理通真功德备，岂在幽居岩壑。四相消磨，三彭遁匿，自是人情薄。全真正教，正大心地无错。
禅人画师像请赞
释如珙（宋代）

道远乎哉，触事而真。
罗公照镜，李婆映水。
鼻孔各别，娘生一般。
会与不会，福使铁钱。
题信州戈阳周竹窗嘉竹图
张以宁（明代）

戈水徵君周竹窗，传家累叶尚敦庞。高门即见朱轮十，瑞节先敦碧玉双。

翠凤并巢依积雪，苍龙分影媚清江。徐公对此尤能赋，予欲东游共酒缸。
次韵恢大山拟古三首
方回（元代）

六度莫先慧，三风尤恶顽。
此心朗如镜，磨尽青铜斑。
微利毫发计，虚名分寸攀。
朝市多此人，平地剑门关。
老夫一丘壑，辙迹无往还。
彼哉岘山泣，况乃泣牛山。
次赵虎岩游香山见故宫诗韵
耶律铸（宋代）

往事惊心话欲休，并随閒望入层楼。为龙为虎人谁在，鸥去鸥来心自流。

翠辇影沈天地老，紫箫声断海山秋。长歌一曲西风起，手把残花尽日留。
张益州画像记
苏洵（宋代）

至和元年秋，蜀人传言有寇至，边军夜呼，野无居人，谣言流闻，京师震惊。方命择帅，天子曰：“毋养乱，毋助变。众言朋兴，朕志自定。外乱不作，变且中起，不可以文令，又不可以武竞，惟朕一二大吏。孰为能处兹文武之间，其命往抚朕师？”乃推曰：张公方平其人。天子曰：“然。”公以亲辞，不可，遂行。

冬十一月至蜀，至之日，归屯军，撤守备，使谓郡县：“寇来在吾，无尔劳苦。”明年正月朔旦，蜀人相庆如他日，遂以无事。又明年正月，相告留公像于净众寺，公不能禁。

眉阳苏洵言于众曰：“未乱，易治也；既乱，易治也；有乱之萌，无乱之形，是谓将乱，将乱难治，不可以有乱急，亦不可以无乱弛。惟是元年之秋，如器之欹，未坠于地。惟尔张公，安坐于其旁，颜色不变，徐起而正之。既正，油然而退，无矜容。为天子牧小民不倦，惟尔张公。尔繄以生，惟尔父母。且公尝为我言‘民无常性，惟上所待。人皆曰蜀人多变，于是待之以待盗贼之意，而绳之以绳盗贼之法。重足屏息之民，而以斧令。于是民始忍以其父母妻子之所仰赖之身，而弃之于盗贼，故每每大乱。夫约之以礼，驱之以法，惟蜀人为易。至于急之而生变，虽齐、鲁亦然。吾以齐、鲁待蜀人，而蜀人亦自以齐、鲁之人待其身。若夫肆意于法律之外，以威劫齐民，吾不忍为也。’呜呼！爱蜀人之深，待蜀人之厚，自公而前，吾未始见也。”皆再拜稽首曰：“然。”

苏洵又曰：“公之恩在尔心，尔死在尔子孙，其功业在史官，无以像为也。且公意不欲，如何？”皆曰：“公则何事于斯？虽然，于我心有不释焉。今夫平居闻一善，必问其人之姓名与其乡里之所在，以至于其长短大小美恶之状，甚者或诘其平生所嗜好，以想见其为人。而史官亦书之于其传，意使天下之人，思之于心，则存之于目；存之于目，故其思之于心也固。由此观之，像亦不为无助。”苏洵无以诘，遂为之记。

公，南京人，为人慷慨有大节，以度量雄天下。天下有大事，公可属。系之以诗曰：天子在祚，岁在甲午。西人传言，有寇在垣。庭有武臣，谋夫如云。天子曰嘻，命我张公。公来自东，旗纛舒舒。西人聚观，于巷于涂。谓公暨暨，公来于于。公谓西人“安尔室家，无敢或讹。讹言不祥，往即尔常。春而条桑，秋尔涤场。”西人稽首，公我父兄。公在西囿，草木骈骈。公宴其僚，伐鼓渊渊。西人来观，祝公万年。有女娟娟，闺闼闲闲。有童哇哇，亦既能言。昔公未来，期汝弃捐。禾麻芃芃，仓庾崇崇。嗟我妇子，乐此岁丰。公在朝廷，天子股肱。天子曰归，公敢不承？作堂严严，有庑有庭。公像在中，朝服冠缨。西人相告，无敢逸荒。公归京师，公像在堂。
夏夜露坐偶书且勉同学子
陈文蔚（宋代）

人生邂后如岐路，南北东西忽离聚。
渊明本赋归去来，保社乃离随所寓。
读书不杂嚣尘声，好在园林最幽处。
朱桥跨出林阴外，一水绕庭将绿护。
有时小立凭危栏，临风不忍空归去。
矧逢暑夕远灯火，杖策月林时散步。
更深每与二三子，辍寐每为清景驻。
山高望望北斗低，花香拂拂南薰度。
拟将胸次涤河汉，不管衣巾湿风露。
清谈未必真废事，言下应当有微悟。
不妨俯仰更观察，此意直须起训诂。
郊墟次第新凉入，自可灯窗穷入暮。
凡人努力在年少，老大悲伤欲何诉。
嗟予学古虽有志，蹭蹬独为一生误。
鸢鱼性分信机浅，风月情怀乃天赋。
归哉要结园绮徒，清夜团栾绕庭树。
省英卓今病因留宿旅舍经旬临别赋此 其二
释今沼（明代）

海漘木秀尽，林树鸟鸣齐。与子一回聚，残春又解携。

喜行过别舍，羸卧惜芳堤。莫念行人路，愁听鸠鸟啼。
鸣琴篇赠刘南昌
罗洪先（明代）

山人抱绿绮，遗世栖青岑。岂无孤鸾操，解囊披青衿。

一鼓桐山孤，再鼓桐水深。终焉鼓元气，列圣来森森。

赵生赏其妙，佐以猿鹤吟。馀者多假寐，莫辨机浮沈。

刘子何方来，远自芝川浔。缓体不胜衣，意态殊钦钦。

有如琼树枝，清标出乔林。就我托信宿，愿闻太古音。

善听不在耳，伊人若可寻。石莲幽且阻，春服随登临。

咏归适未厌，北征促持任。希声入明堂，钟吕谐璆琳。

凤凰时一哕，啁啾罢春禽。试以鸣百里，弦歌南浦阴。

阳春易生物，其感乐以湛。清静资化理，乱绳当巨镡。

咸惊出爨下，玉轸徽黄金。上以协解愠，可代丹扆箴。

下以宣八风，万类无慆淫。眷言勤拂拭，尘土岁月侵。

谣俗苦更张，寡和匪直今。大雅不常遇，能令群喙瘖。

下指勿激烈，激烈伤人心。吾衰甚矣奚足问，欲奏清商思不禁。
后秋兴八首中秋十九日，暂回村庄而作 其七
钱谦益（清代）

乱流深惜济川功，静啸悲吟土室中。策杖却追夸父日，扁舟还载庶人风。

戎戎山雨蒙头白，飐飐渔灯过影红。秋老夜深龙睡熟，河边无恙纬萧翁。
舍北摇落景物殊佳偶作五首 其四
陆游（宋代）

屋角成金字，溪流作縠纹。斜通小桥路，半掩夕阳门。

孤艇冲烟过，疏钟隔坞闻。杜门非独病，实自厌纷纷。
落梅风·鸾凤配
周文质（元代）

鸾凤配，莺燕约，
感萧娘肯怜才貌。
除琴剑又别无珍共宝，
只一片至诚心要也不要？